Forseti Íslands hefur ritað svofellt bréf: „Forseti Íslands gjörir kunnugt: Samkvæmt tillögu forsætisráðherra og með vísan til 24. gr. stjórnarskrárinnar, nr. 33/1944, eins og henni var breytt með 5. gr. stjórnarskipunarlaga, nr. 56/1991, samanber 21. gr. laga um kosningar til Alþingis, nr. 24/2000, er ákveðið að þing verði rofið 28. október 2017 og að almennar kosningar til Alþingis fari fram sama dag. Gjört á Bessastöðum, 18. september 2017. Guðni Th. Jóhannesson. Bjarni Benediktsson. Forsetabréf um þingrof og almennar kosningar til Alþingis.“ Virðulegi forseti. Við þekkjum öll aðdraganda þess að ég hef í dag lagt fyrir forseta það bréf sem ég hef hér lesið upp, en það formsatriði er hér með uppfyllt að bréfið sé tilkynnt á Alþingi til að það taki þar með gildi.